Anne Bradstreet

Anne Bradstreet —jaiotzako abizenez, Dudley—(Northampton, Ingalaterra, 1612ko martxoaren 20a - Andover (Massachusetts), Ingalaterra Berriko Jabaria, 1672ko irailaren 16a) olerkaria izan zen. Ingalaterrak Ipar Amerikan zituen kolonietan liburu bat argitaratu zioten lehen idazlea.

 Bizitza 
Bradstreet Northamptonen (Ingalaterra) jaio zen, Anne Dudley izen-abizenekin. Thomas Dudley eta Dorothy Dudley zituen gurasoak.

Hamasei urterekin, Simon Bradstreetekin ezkondu zen. Anneren aita eta senarra, biak, Massachusettsko Badiako Konpainiaren gobernadore bihurtu ziren gerora.

Bradstreet oso hezkuntza akademiko ona jasotako emakumea izan zen bere garaian, eta, horri esker, poesia bidez adierazteko gaitasuna izan zuen. Politikaz, historiari, medikuntzaz eta teologiaz idatzi zuen. Haren liburutegi pertsonala 800 liburura iritsi zela uste da, baina gehienak galdu zituen bere etxea 1666ko uztailaren 10ean suak hartu zuenean. Gertaera horrek poema bat idaztera inspiratu zuen: Here Follows Some Verses upon the Burning of Our House July 10th, 1666 («hona hemen 1666ko uztailaren 10ean gure etxean izandako suteari buruzko lerro batzuk»).

 Obren ibilbidea eta historia 
Bradstreeten poesiaren zati handiena bere inguruko munduaren behaketan oinarritzen da, batez ere gai erlijioso eta etxekoetan. Hasiera batean, bere lana interes historiko hutsez ikusi bazen ere, XX. mendean kritikaren onarpena lortu zuen, batez ere bertso luzeetan zuen trebetasunagatik. Contemplations lana, bere familiari zuzendua, XIX. mendearen erdialdera arte ez zen argitaratu. Bradstreeten lana Guillaume du Bartas poeta frantsesaren eraginpean zegoen, XVII. mendeko irakurleek oso estimatzen zutena.

1647an, bere koinatua, John Woodbridge artzaina, Ingalaterrara abiatu zen, Bradstreeten poesia eskuizkribua zeramala (agian idazlearen baimenik gabe). Anneren lehen lana Londresen argitaratu zen, The Tenth Muse Lately Sprung Up in America («Amerikan berriki agertutako hamargarren musa») izenburupean.

Bere lehen edizioko poema asko luzeak eta imitaziozkoak dira, garaiko konbentzio poetikoetan oinarrituak. Hala ere, azken bi poemak, Of the Vanity of All Worldly Creatures eta David's Lamentation for Saul and Jonathan, pertsonalagoak eta benetakoagoak dira, idazlearen sentimendu eta kezkak hobeto islatzen dituztelako.

Bradstreeten azken poemek, bere familiari zuzendutakoek, haren garapen espirituala erakusten dute, puritanoen borondatea onartzera iritsi baitzen. Halaber, poema pertsonalagoak eta eder batzuk idatzi zituen: haurdunaldia baino lehen izan zituen pentsamenduak eta bere biloben heriotzari buruzko erantzunak, adibidez. Poema laburrago horiek imitaziorik eta didaktizismorik gabe daude idatziak, eta horrek haien benetakotasuna areagotzen du.

Bradstreeten prosa lanen artean daude Meditations eta aforismoen bilduma bat.

1678an, Bradstreeten obra, berrikusita eta osatuta, Several Poems Compiled with Great Variety of Wit and Learning izenburuarekin argitaratu zen Ingalaterra Berriko Jabarian (garai hartan, Ingalaterraren Ipar Amerikako kolonia; gaur egun, Estatu Batuak), idazlearen heriotzaren ondoren.

 Erreferentziak 

Kategoria:Ingelesezko idazleak
Kategoria:Emakume idazleak
Kategoria:Ingalaterrako idazleak
Kategoria:Kalbindar idazleak